Viaţa spirituală a oamenilor din preistorie este la fel de bogată ca şi a noastră. Dar, în vreme ce noi ştim mai multe despre lumea ce ne înconjoară, primitivii nu au la dispoziţie instrumentele de astăzi.

Nesiguranţa în obţinerea hranei şi faptul că nu găsesc răspunsurile la întrebări cum ar fi cauza anotimpurilor sau originea animalelor, i-au făcut să acorde puteri deosebite unor plante şi animale sau unor fiinţe supranaturale.

Primitivii cred că dacă nu acordă respectul cuvenit acestor fiinţe (prin dansuri şi ceremonii), ele se pot răzbuna refuzând să-i ajute la vânătoare şi cules.

Un loc aparte îl ocupă cultul morţilor. Obiceiul îngropării celor morţi cu daruri (ofrande) alături apare la sfârşitul paleoliticului, dar el se răspândeşte cu deosebire în timpul epocilor următoare.

În neolitic, atunci când agricultura şi creşterea animalelor au devenit ocupaţiile de bază, în religia primitivă apar divinităţi care pot asigura recolte bogate şi turme numeroase.



Aceste divinităţi, reprezentate cel mai adesea sub înfăţişarea unor femei, erau adorate în construcţii simple, puţin diferite de locuinţele obişnuite – sanctuarele.

În epoca metalelor schimbările introduse de indo-europeni sunt deosebite. Acum apar temple şi morminte de mari dimensiuni în care sunt înmormântaţi membrii unui singur clan. Tot acum apar şi divinităţile (zeii) războinice şi cultele închinate Soarelui. Numărul zeilor creşte şi panteonul începe să fie organizat asemeni unei familii, în care tatăl este stăpân.

Arta este şi ea legată de lumea spirituală şi ne oferă principalele informaţii. Dacă în paleolitic arta este reprezentată doar de podoabele din os, corn şi piatră şi de picturile rupestre (întruchipând animale cunoscute de oameni), în neolitic ea cuprinde statuete feminine care simbolizează rodnicia pământului şi bogăţia turmelor. Tot acum se dezvoltă ceramica pictată cu motive geometrice şi zoomorfe.

În epoca metalelor, cele mai răspândite realizări ale artei sunt podoabele şi obiectele de aur şi argint, decorate cu reprezentări umane, zoomorfe şi geometrice.

1. Ce izvoare istorice sunt utilizate pentru cercetarea preistoriei ?
   1. izvoare arheologice
   2. izvoare scrise
   3. izvoare numismatice
2. Redaţi pe scurt înţelesul termenilor:
3. preistorie
4. hominid
5. migraţie
6. În ce epoci ale preistoriei au fost realizate :
7. domesticirea animalelor
8. metalurgia
9. olăritul

|  |  |  |  |  |
| --- | --- | --- | --- | --- |
| Nr. Crt. | Vocabular | Descriere |  |  |
| 1 | megalit | construcţie preistorică din pietre uriaşe |  |  |
| 2 | pictură rupestră | pictură pe pereţii peşterilor |  |  |
| 3 | zoomorf | care are formă de animal |  |  |

(Adaptat după *Manualul de Istorie, clasa a V-a*, Zoe Petre, Laura Căpiţă, Monica Dvorski, Carol Căpiţă, Ioan Grosu)