
Categorie fundamentală a esteticii, frumosul reflectă însuşirile şi proprietăţile naturii, vieţii sociale şi ale creaţiilor umane capabile să trezească în personalitatea valorificatoare stări de satisfacţie, emoţie şi bucurie estetică, precum şi aptitudinile şi înzestrările specifice ale fiinţei omeneşti generatoare a sentimentelor de plăcere şi admiraţie. Frumosul oglindeşte deopotrivă ordinea lumii exterioare, obiective şi armonia trăirilor interioare, subiective, sociabilitatea şi individualitatea omului, îmbinând planul senzorialităţii afective cu cel al raţionalităţii lucide în efortul de a obţine o imagine globală unitară asupra condiţiei umane. […]

Pe plan european, primele reflecţii asupra frumosului s-au ivit în orizontul spiritual elen. Întrebându-se „ce e frumosul?”, Platon îl aprecia ca pe un lucru folositor, potrivit scopului său, făcut cu meşteşug şi care produce o plăcere recepţionată cu ajutorul văzului şi auzului.

Pentru el, ca şi pentru mulţi alţii, nu toate plăcerile sunt estetice, ci numai acelea care ţin de simţurile superioare, singurele apte să asigure o stare agreabilă, de desfătare spirituală.

„Nu trebuie să năzuieşti către orice plăcere, spunea Democrit, ci numai către plăcerea pentru ceea ce este frumos”.

Deşi de natură ideală, abstractă, plasat ca arhetip universal în zonele ideii pure, frumosul, afirma Platon, are strânse contacte cu binele, „identificându-se pretutindeni cu măsura şi proporţia”.



La Aristotel, pe primul loc se situează preocuparea de a reliefa latura reală, concretă a frumosului, văzut ca o unitate în diversitate, unde domnesc „ordinea, simetria, limitarea” sau măsura, elemente ce stau atât la baza frumosului din natură, cât şi a celui moral şi artistic, putând fi apreciate printr-o amplă reacţie afectiv-intelectuală.

Cu accepţia schiţată încă de Plotin (203 – 269), de rezultat al strălucirii formei artistice, conceptul de frumos traversează evul mediu, când ideea de unitate a frumuseţii e asociată cu divinitatea (Sf. Augustin), pentru ca în Renaştere să fie privit ca armonie lăuntrică cu lumea exterioară, ca sinteză a formei cu conţinutul de viaţă pe care-l exprimă.

Confundat cu adevărul de Boileau („Nimic nu este mai plăcut decât adevărul”), extras de Diderot din perceperea raporturilor („Numesc frumos tot ce conţine în sine ceva în stare să-mi trezească în minte ideea de raporturi”), frumosul devine o preocupare sistematică esenţială a esteticii germane.

Pentru Baumgarten trăsătura principală a frumosului o constituie „ordinea părţilor”, la Winckelmann – „caracteristicul”, iar pentru Goethe „semnificativul”. [...]

După opinia lui Hegel, „frumosul este ideea ca unitate nemijlocită a conceptului şi a realităţii acesteia”, fiind „conceput ca ideea într-o formă determinată, ca ideal”. […]

Modurile de existenţă ale frumosului. […]

1. Frumosul natural, asigurat de existenţa elementelor primordiale
   1. mecanice;
   2. fizice;
   3. chimice;
   4. biologice. […]
2. Frumosul uman, constituit din:
3. frumuseţea corpului omenesc, alcătuită din elemente naturale, native, dar şi dintr-o îndelungată şlefuire civilizatoare;
4. frumuseţea sufletească, rezultat aproape integral al eforturilor de înnobilare umană;
5. frumuseţea etică a vastelor relaţii dintre oameni [...];
6. frumuseţea ambientală a locului şi rezultatele muncii omeneşti. […]
7. Frumosul artistic. Existenţa sa este asigurată […] de:
8. ecourile reflectării frumuseţii din realitate; […]
9. capacităţile demiurgice ale omului de artă care, pornind de la lumea reală, făureşte o realitate nouă.[…]

|  |  |  |
| --- | --- | --- |
| Autor | Titlu | Editura |
| Mihail Dragomirescu | Scrieri critice şi estetice | E.P.L., Bucureşti |
| Nicolae Iorga | Frumosul românesc în concepţia şi viziunea poporului | Editura Eminescu, Bucureşti |
| Karl Rosenkranz | O estetică a urâtului | Editura Meridiane, Bucureşti |
| Liviu Rusu | Logica frumosului | E.L.U., Bucureşti |

(Adaptat după *Manualul de Estetică, clasa a XII-a*, Adrian Iorgulescu, Doina Pungă, Gheorghe Stroia)