
Temperamentul este latura expresivă a personalităţii.[…] Temperamentul este înnăscut; particularităţile sale ţin de structura somatică, de sistemul nervos, de reactivitate, resurse energetice. Temperamentul evoluează în raport cu întregul organism şi sistem nervos, astfel încât trăsăturile de temperament se maturizează, sunt deplin reliefate la sfârşitul adolescenţei, se menţin relativ constante până spre bătrâneţe, când cunosc un proces de aplatizare datorită pierderii vitalităţii, vigorii, vivacităţii, vioiciunii. În schimb, unele trăsături devin mai accentuate, se rigidizează (iritabilitatea la un coleric, depresia la un melancolic, închistarea la un flegmatic).

Trăsăturile de temperament nu au un conţinut psihologic în sine, ele ţin de aspectul expresiv, dinamico-energetic al conduitei. Temperamentele nu sunt bune sau rele, de dorit sau indezirabile. Cu aceste trăsături ne naştem şi ele se constituie în fundamentul personalităţii. […]

Temperamentul este o particularitate foarte generală a personalităţii, în interiorul unei tipologii sau al unui tip intră un număr foarte mare de oameni. Aceasta a şi făcut ca tipologiile temperamentale - deşi sunt destul de numeroase în fapt - să prezinte multe puncte comune. Acest lucru este normal pentru că specia umană este unitară în diversitatea ei.

În timp, oamenii de ştiinţă au identificat şi alte aspecte care definesc temperamentul şi au elaborat variate tipologii temperamentale. O tipologie cuprinde un ansamblu de caracteristici temperamentale comune unui număr mai mare de indivizi. Tipul întruneşte atributele cele mai caracteristice, este prototipul unei tipologii (categorii) temperamentale. [...]



Temperamentul ca latură dinamico-energetică şi expresivă a personalităţii interacţionează cu aptitudinile şi caracterul, influenţând şi fiind influenţat la rândul lui. Fiind înnăscut, temperamentul precede celelalte manifestări ale personalităţii care se vor dezvolta pe acest fundament […].

Caracterul nu suportă influenţe din partea temperamentului. Se poate vorbi cel mult de o anumită nuanţare sau „pată de culoare”. Deşi temperamentul nu este încărcat valoric, nu sunt temperamente bune sau rele, totuşi oamenii tind să aprecieze în relaţiile interpersonale mai mult oamenii cu un temperament comunicativ, deschis, sociabil, oamenii veseli, destinşi decât oamenii întristaţi, trişti, rezervaţi, prea exigenţi.[...]

Cunoaşterea temperamentului este importantă pentru că, prin intermediul trăsăturilor moral-volitive de caracter, putem încerca să influenţăm modul de manifestare a unor însuşiri temperamentale.[…]

Clasificarea categorială a temperamentelor după H.J. Eysenck:

1. sangvinic
   1. sociabil;
   2. vorbăreţ;
   3. săritor;
   4. spirit de grup;
   5. aptitudini de conducere.
2. coleric
   1. activ;
   2. optimist;
   3. impulsiv;
   4. agresiv;
   5. schimbător;
   6. neastâmpărat;
   7. reactiv.
3. melancolic
   1. întristat;
   2. anxios;
   3. rigid;
   4. sobru;
   5. limitat.
4. flegmatic
   1. pasiv;
   2. grijuliu;
   3. îngândurat;
   4. paşnic.

|  |  |  |
| --- | --- | --- |
| Tipuri funcţionale | Extravert | Introvert |
| gândire | adaptabil,  bun organizator | speculativ  metodic |
| sentiment | prietenos  depinde de ceilalţi | pasiuni violente  aparenţă liniştită |
| senzaţie | abil  descurcăreţ | centrat pe sine  ezitant |
| intuiţie | inovator  explorator | vizionar  idealist |

(Adaptat după *Manualul de Psihologie, clasa a X-a*, coordonator Mielu Zlate)