CULTURA ROMANĂ

Devenită centrul lumii civilizate, Roma este un oraş celebru prin construcţiile sale. La fiecare pas, întâlnim, păstrate şi astăzi, monumente împodobite cu mozaicuri, basoreliefuri, picturi sau statui.

Dintre acestea, Colosseum-ul (cel mai mare amfiteatru roman), Altarul păcii ridicat de Augustus, Panteonul sau Forul lui Traian (care adăposteşte columna lui Traian) impresionează orice vizitator.

Oraşul are sisteme de canalizare şi apeducte, sute de fântâni, terme, basilici, biblioteci publice, portice, străzi şi pieţe pietruite.

Întemeietori de oraşe, romanii preiau multe elemente de arhitectură de la greci, precum planurile teatrelor şi templelor. Acestora, ei le adaugă noi tehnici de construcţie (cupola) şi noi forme de monumente (arcul de triumf, termele, amfiteatrele).

Noile oraşe, întemeiate adesea după un plan strict (planul rectangular) sunt împodobite cu monumente şi edificii publice amintind de cele din capitala imperiului.



Religia are un rol important în viaţa statului şi a fiecărui locuitor. Panteonul roman se aseamănă celui grec, dar, şi aici, sunt acceptate influenţe străine.

Dintre zei, cei mai importanţi sunt : Jupiter (zeul suprem), Iunona (mamă a pământului), Venus (zeiţa frumuseţii), Neptun (zeul mărilor), Marte (zeul războiului), Diana (zeiţa vânătorii).

Divinizaţi, împăraţii sunt consideraţi asemeni zeilor. În cinstea lor se organizează ceremonii religioase şi serbări, sunt ridicate temple şi statui în fiecare din oraşele imperiului.

Voinţa zeilor este consultată cu prilejul oricărei activităţi importante (iniţierea unei campanii militare, adoptarea unei noi legi, dar şi plecarea într-o călătorie, încheierea unei căsătorii etc.).

Construind o civilizaţie înfloritoare, romanii lasă lumii o importantă moştenire culturală. Sistemul legilor romane (dreptul), limba latină, operele literare şi artistice vor influenţa cultura popoarelor europene şi vor constitui permanente surse de inspiraţie. […]

1. Redaţi pe scurt semnificaţia următorilor termeni :
   1. senat
   2. plebeu
   3. magistrat
2. Ordonaţi cronologic următoarele evenimente:
   1. reformele lui Marius
   2. legile celor 12 table
   3. reforma fraţilor Gracchi
3. Ce urmări au avut:
   1. constituirea magistraturii de “tribun al plebei”
   2. extinderea cuceririlor romane în bazinul mediteranean
   3. modificările introduse în conducerea statului de către Cezar şi Octavianus

|  |  |  |
| --- | --- | --- |
| Nr. Crt. | Vocabular | Descriere |
| 1. | apeduct | sistem de conducte pentru captarea şi aducerea în oraş a apei potabile |
| 2. | plan rectangular | plan de oraş cu străzi drepte şi perpendiculare |
| 3. | gladiatori | sclavi antrenaţi să lupte în spectacolele din amfiteatru |

(Adaptat după *Manualul de Istorie, clasa a V-a*, Zoe Petre, Laura Căpiţă, Monica Dvorski, Carol Căpiţă, Ioan Grosu)